Holger K. Nielsen (SF), 2006-11-17:
Der sker i disse år en rivende medieudvikling.
Internationaliseringen gør, at medierne ikke længere kan afgrænses inden for det enkelte lands grænser.
Der er meget stærke kommercielle aktører, som opererer i den internationale medieverden.
Der er nye platforme, som man ser medierne på.
Den tid er forbi, hvor familien samlede sig ved kaffekopperne og sofabordet foran husalteret og så et fjernsynsprogram, som man så kunne snakke om næste dag.
Midt i denne rivende medieudvikling er det vigtigt for os at fastholde stærke public servicemedier og stærk public service i hele mediebilledet.
Det betyder, at medierne ikke udelukkende har et kommercielt formål, men at de også har nogle samfundsmæssige forpligtelser.
Det indebærer, at der skal være så stærke krav som muligt til alle aktører, og det betyder ikke mindst, at vi skal have et stærkt Danmarks Radio, der kan være flagskibet i en fortsat styrket public service i mediebilledet.
I den sammenhæng synes vi, at det her forlig er et smukt stykke politisk håndværk.
Modsat andre skal jeg ikke stå her og prale af, hvad jeg har fået gennemført.
Jeg synes, at alle har grund til at være tilfredse med, at der faktisk er lavet et kompromis, som på mange måder tager højde for de udfordringer, som vi står over for.
Det er ikke alle elementer i aftalen, som vi er begejstrede for, men for os har det været vigtigt at få indflydelse på de kommende års udvikling.
Der er jo i høj grad tale om en rammeaftale, som skal udfyldes i de kommende år i forhold til, at man jo på grund af den hastige medieudvikling hele tiden står over for nye udfordringer og nye problemstillinger, som man skal tage stilling til, og i den rivende medieudvikling synes vi, at mediepolitikken er et alt for vigtigt område til udelukkende at overlade til kulturministeren, fru Ellen Trane Nørby og fru Louise Frevert eventuelt bistået af hr. Mogens Jensen og hr. Simon Emil Ammitzbøll.
Vi mener, vi har noget at bidrage med, og vi mener, det er vigtigt, at vi er med til at påvirke udviklingen.
Det gælder ikke mindst hele digitaliseringen, hvor man jo fra 2009 går væk fra analoge signaler på tv-området, og hvor der skal opbygges et jordbaseret digitalt system.
Det er afsindig vigtigt, at det bliver bygget op på en måde, så det ikke udelukkende er de kommercielle aktører, der får magten der, men at der kan fastholdes stærke public service-forpligtelser.
Det gælder på tv-området, og det gælder også på radioområdet, når udviklingen dér også kommer mere i gang, end den er i øjeblikket – den er i gang, men den vil komme mere i gang, og i den forbindelse er det også vigtigt, at der bliver stærk public service.
Med andre ord står vi i høj grad som en del af en kulturkamp, kan man sige, mellem stærke kommercielle aktører, der mener, at radio/tvmediet er varer på et marked, at der i virkeligheden er tale om erhvervspolitik, når vi diskuterer de her ting.
Vi vil fastholde det perspektiv, at det er kulturpolitik, og der skal så mange kulturpolitiske elementer ind som overhovedet muligt.
Det er baggrunden for, at vi synes, at det her er et fornuftigt og pragmatisk forlig, som giver mulighed for at udfylde rammerne på en fornuftig måde.